### Beslutning

Godkendt.

### Sagsfremstilling

## Resume og sagens baggrund

Senior- og Værdighedspolitikken har været i hørring i Seniorrådet og Handicaprådet og skal nu endelig godkendes. På udvalgsmødet d. 4. april 2022 godkendte Ældre- og Sundhedsudvalget tids- og procesplanen for arbejdet med Senior- og Værdighedspolitikken. Arbejdsgruppen, som består af relevante samarbejdsparter, har afholdt to møder, hvor indhold og form indenfor bekendtgørelsens rammer blev besluttet. Efterfølgende har gruppen givet sparring løbende i processen.

## Indstillinger

Chefen for sundhed og myndighed indstiller, at politikken godkendes.

## Behandling

Ældre- og Sundhedsudvalget, Seniorrådet, Handicaprådet, Ældre- og Sundhedsudvalget., Økonomiudvalget og Kommunalbestyrelsen.

## Sagsfremstilling

Politikken er udarbejdet i overensstemmelse med bekendtgørelsen for værdighedspolitikker i ældreplejen, og indeholder følgende overordnede temaer:

* Livskvalitet
* Selvbestemmelse
* Kvalitet, tværfaglighed og sammenhæng i plejen
* Mad og ernæring
* En værdig død
* Pårørende
* Bekæmpelse af ensomhed.

Arbejdsgruppens overordnede ønsker er forsøgt imødekommet, ønskerne var:

* Politikken skal være nem at læse og ikke for lang
* Både medarbejdere og seniorer skal kunne genkende selv i politikken
* Politikken skal efterfølgende kunne bruges som et arbejdsredskab

Det blev besluttet, at politikken skal have en kort indledning, vision og kort beskrivelse under hvert tema med et efterfølgende fokus på, hvordan Kalundborg Kommune arbejder med temaet, og hvad vi ønsker at arbejde videre med i fremtiden.

Politikken flugter med øvrige strategier på området, og taler desuden ind i udvalgets pejlemærker samt kommunens nyeste udviklingsstrategi.

## Økonomiske konsekvenser

Ingen

### Sagens forløb

17-04-2023 Ældre- og Sundhedsudvalget
Vedtaget at sende forslaget til høring i Seniorrådet og Handicaprådet.
09-05-2023 Handicaprådet
Rådet drøftede beslutningen og ønsker at der skal være en særlig opmærksomhed på udsatte grupper.
15-05-2023 Seniorrådet

Seniorrådet kan ikke stå inde for den udarbejdede politik. Rådet havde udpeget en repræsentant som skulle være med til at udarbejde politikken. Indflydelsen i udarbejdelsen har dog været yderst begrænset.

Det er Seniorrådets indtryk, at det fortrinsvis er administrationens synspunkter, som har præget forslaget og repræsenterer "vi" i politikken. Forslaget anses mere som administrationens strategi fremfor politikernes politik.

Derudover savnes det punkt om fremtidens boliger for ældre, der indgik i den tidligere værdighedspolitik. Dette er dybt bekymrende.

07-08-2023 Ældre- og Sundhedsudvalget
Anbefales med de anførte ændringer.
23-08-2023 Økonomiudvalget
Anbefales.